钦定古今图书集成/明伦汇编/官常典/第534卷 > 华高
## 钦定古今图书集成/明伦汇编/官常典/第534卷 > 华高

按《明外史》本传：“高，含山人。以巢湖水师来附，从克太
平、边湖、水阳、泾县、溧阳，授总管。从破采石、方山二营，
下集庆、镇江，迁秦淮翼元帅。与邓愈徇广德，守将严
兵城下，高以数骑挑战，元兵坚壁不动，高冲击，大破
之，遂取其城，得兵万人，粮数千斛。从平常州，进佥行
枢密院事。副俞迩海击破赵普胜栅江营，再败陈友”
谅，援长兴，克武昌。授湖广行省左丞。率舟师从克淮
东，收浙西，进行省平章政事。洪武三年封广德侯，岁
禄六百石。高性怯，且无子，请得宿卫左右，有所征讨。
辄称疾不行。令练水师，复以不习辞。帝知其诈，以故
旧优容之。诸勋臣皆出行边，惟高不遣。最后缮广东
边海城堡，高请行。帝曰：“卿复自力，甚善。”事竣，至琼州，
卒。初，有言高殖利者，故岁禄独薄。至是贫不能葬。帝
怜之，命补支禄三百石。以无子，纳诰券墓中。赠巢国
公，谥武壮，列祀功臣庙。